[bookmark: _GoBack]МОТИВИ КЪМ ПРОЕКТ ЗА ИЗМЕНЕНИЕ
 НА
 ПРАВИЛНИКА ЗА ОРГАНИЗАЦИЯТА И ДЕЙНОСТТА НА ОБЩИНСКИЯ СЪВЕТ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ НА ОБЩИНА БУРГАС


Причини, които налагат приемането на предложения Проект:
В деловодството на Общински съвет – Бургас е постъпило предложение от М. Калудова и Т. Петрова – прокурори в Районна прокуратура – гр. Бургас за изменение  и допълнение на разпоредбите на чл.13, ал.3, чл.18, ал.2 и чл.84 от Правилника за организацията и дейността на общинския съвет, неговите комисии и взаимодействието му с общинската администрация на община Бургас (Правилника), с оглед тяхната незаконосъобразност. В тази връзка, след извършена проверка на съответните разпоредби от страна на Постоянната комисия по правни въпроси към Общински съвет – Бургас, се стига до извода, че действително е необходимо изменение на Правилника с оглед привеждането му в законосъобразен вид.
Според чл.13, ал.3, изр. първо от Правилника, пълномощията на председателя на Общинския съвет се прекратяват предсрочно при трайна невъзможност или системно неизпълнение на задълженията му като председател за повече от три месеца, след отправено мотивирано писмено искане, направено от най-малко една четвърт от всички общински съветници. Чл. 24, ал. 3, т. 2 от ЗМСМА казва: „ правомощията на председателя на общинския съвет се прекратяват предсрочно при трайна невъзможност или системно неизпълнение на задълженията си като председател за повече от три месеца с решение на общинския съвет, взето по реда на ал. 1 – с тайно гласуване и с мнозинство повече от половината от общия брой общински съветници.“ Редът за вземане на решение е уреден в ал. 1 и той не предвижда внасяне на предложение от определен минимален брой общински съветници. В тази връзка, разпоредбата на чл.13, ал.3 от Правилника следва да се съобрази със закона, като предлагам нейното изменение. На следващо място – разпоредбата на чл.18, ал.2 от Правилника предвижда, че общинските съветници могат да бъдат командировани извън територията на общината от председателя на Общинския съвет. Съгласно чл. 6, ал. 1, т. 2 от Наредбата за служебните командировки и специализации в чужбина: „заповедите за командировки или за специализации в чужбина за общинските съветници се издават от кмета на общината.“ Относно командироването без напускане на пределите на Република България уредбата се съдържа в Наредбата за командировките в страната, като липсва изрична регламентация по отношение на командироването на общинските съветници. Ситуацията обаче е сходна с предходното нормативно разрешение. И в двата случая става дума за изпълнение на функциите на общинския съветник на място, различно от седалището на общинския съвет, поради което следва да се приложи същото разрешение на въпроса. Освен това,  съгласно разпоредбата на чл. 44, ал. 1, т. 5 и т. 16 от ЗМСМА, кметът на общината осигурява изпълнението на общинския бюджет и осигурява организационно-техническото обслужване на ОбС, поради което той е компетентният орган да издава заповеди за разходването му, в т. ч. и за командироване на общинските съветници в пределите на страната. Поради това, с проекта се предлага командироването на общинските съветници да се извършва от кмета на общината. На трето място – съгласно чл.84 от Правилника: „Кметът на общината изпраща на Общинския съвет преписи (копия) от заповедите, издадени от него в изпълнение на решения на Общинския съвет, в тридневен срок от издаването им.“. С разпоредбата на  чл. 44, ал.1, т.18 ЗМСМА е регламентирано задължението на Кмета да изпраща на общинския съвет административните актове, както и договорите и техните изменения и допълнения, издадени в изпълнение на актовете, приети от съвета, в тридневен срок от издаването или подписването им. Изпълнението на това задължение гарантира узнаването на актовете и договорите от общинския съвет и позволява осъществяването на контрола върху тях, който се явява последващ. В тази връзка, разпоредбата на чл.84 от Правилника следва да се съобрази със закона, като предлагам нейното изменение.

Цели, които се поставят с предложения Проект и очаквани резултати:
Пълно съответствие с действащото национално законодателство. 

Финансови и други средства, необходими за прилагане на новата уредба:
За предлаганите промени не са необходими финансови средства.

 Анализ за съответствие с правото на Европейския съюз.
Настоящите изменения на Правилника за организацията и дейността на общинския съвет, неговите комисии и взаимодействието му с общинската администрация на община Бургас са в пълно съответствие с европейското  законодателство, спазвайки в пълнота разпоредбите и целите на националното и местно законодателство.






